钦定古今图书集成/理学汇编/学行典/第095卷 > 《萤光照字赋》〈以能励躬必大成为韵〉赵蕃
## 钦定古今图书集成/理学汇编/学行典/第095卷 > 《萤光照字赋》〈以能励躬必大成为韵〉赵蕃

丹乌火荧，临书育明。假蠢尔之微照，俟终焉而有成。
由是引素囊，开缥帙，文的皪而可见，影循环而无必。
孤悬虚牖，依依而鸟迹初分；回隐薄帷，幕幕而龟文
乍出。嘉其炯若流燿，焕乎发蒙，莹分寸而靡隔，助舒
卷而不穷。所以藉微索，积轻躬。隐映有馀，宁亏武子
之志；荧煌如贯，爰明苍颉之功。临墨池而珠还合浦，
“映草翰而燎点寒藂。至若暗室方扃，清宵未艾。炫微
质于幽邃，阅群言于宵霭。馀光不灭，能温故而知新；
疏彩乍临”，为积小而成大。尔其杳杳皆征，历历可凭。
分白黑而为度，随编简而不恒。初讶无烟，潜凝化草
之状；才瞻吐耀，暗分垂露之能。及夫皓若云舒，明如
珠缀；互离离而发色，纷漠漠而流睇。是以象钩深，类
冥契。倘观光之不昧，庶微躬之足励。